જવાહરલાલ નેહરુએ ગાંધીજીને 6ઠ્ઠી જાન્યુઆરી, 1948ના દિવસે મોકલેલી એક નોંધમાંથી આ અવતરણ લેવામાં આવ્યું છે. એ પછી આ નોંધ વાંચીને સરદારે જે પ્રતિ ઉત્તર લખ્યો એમાં એમણે લખ્યું છે, ‘સ્વભાવના તફાવત અંગે તથા આર્થિક બાબતો અને હિન્દુ-મુસ્લિમ સંબંધોને લગતી બાબતો વિશે જુદાં દૃષ્ટિબિંદુ છે તે અંગે બેમત નથી. તેમ છતાં, અમે બંને દેશનાં હિતોને અમારા અંગત મતભેદો કરતાં ઊંચા ગણીએ છીએ અને પરસ્પર માન અને પ્રેમની લાગણીને લીધે અમે સહિયારા પ્રયત્નમાં સહકારથી કામ કર્યું છે.